BJC ฟุ้งยอดขาย Q2/59 ขยายตัวดันทั้งปีโตก้าวกระโดด-รับประโยชน์ Brexit
BJC ฟุ้งยอดขาย Q2/59 ขยายตัวดันทั้งปีโตก้าวกระโดด-รับประโยชน์ Brexit
28 มิ.ย. 2559

นางสาวนัทธ์หทัย ธนชัยหิรัญศิริ ผู้จัดการฝ่ายนักลงทุนสัมพันธ์ บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า แนวโน้มยอดขายในไตรมาส 2/59 จะดีกว่างวดเดียวกันปีก่อน และดีกว่าไตรมาสก่อน  เนื่องจากบริษัทจะรับรู้ยอดขายจากบมจ.บิ๊กซี ซูเปอร์มาร์เก็ต (BIGC) ที่ซื้อกิจการเข้ามา โดยรับรู้ยอดขายตั้งแต่วันที่ 21 มี.ค.59  ทำให้ไตรมาส 2/59 ก็จะรับรู้ยอดขายของ BIGC เต็มไตรมาส จากไตรมาส 1/59 รับรู้แค่ 11 วัน
สำหรับเป้าหมายยอดขายทั้งปี 59 คาดว่าจะเติบโตก้าวกระโดดมากหลังรวมกิจการ BIGC เข้ามา โดยหากนับรวมเฉพาะผลการดำเนินงานของ BJC บริษัทเดียวปีนี้ตั้งเป้ายอดขายจะเติบโตได้ราว 10% จากปีก่อนที่มียอดขาย 4.28 หมื่นล้านบาท ขณะที่ BIGC มียอดขายราว 1.2 แสนล้านบาทในปี 58 และมองว่าปีนี้ก็น่าจะเติบโตได้อีก
ขณะที่แนวโน้มกำลังซื้อในครึ่งปีหลังมองว่าจะทรงตัว โดยยังไม่เห็นสัญญาณใดเพิ่มเติม แต่จากการเข้าซื้อกิจการของ BIGC ก็จะทำให้มี Synergy ระหว่างกันมากขึ้น ถือเป็นการควบรวมที่ครบวงจร น่าจะหนุนให้ยอดขายเติบโตก้าวกระโดดอีกครั้ง
อนึ่ง กลุ่ม BJC ได้เข้าซื้อกิจการ BIGC จากกลุ่มคาสิโน ซึ่งเป็นผู้ถือหุ้นใหญ่จำนวน 58.55% ตั้งแต่ช่วงไตรมาสแรกปีนี้ และได้ทำคำเสนอซื้อหุ้นส่วนที่เหลือทั้งหมดเสร็จสิ้นเมื่อเดือนพ.ค.ส่งผลให้ปัจจุบันถือหุ้นใน BIGC คิดเป็นสัดส่วน 97.94% ขณะที่ผลการดำเนินงานของ BJC ในช่วงไตรมาส 1/59 มีรายได้รวม 1.5 หมื่นล้านบาท กำไรสุทธิ 524.88 ล้านบาท ส่วนในไตรมาส 2/58 มีรายได้รวม 1.07 หมื่นล้านบาท และมีกำไรสุทธิ 744.42 ล้านบาท
นางสาวนัทธ์หทัย กล่าวว่า กรณีที่สหราชอาณาจักรจะถอนตัวจากสหภาพยุโรป (Brexit) นั้น บริษัทซึ่งมีหนี้สินสกุลยูโร 3,200 ล้านยูโร ก็น่าจะได้รับประโยชน์ด้วย  โดยราคาหุ้น BJC ได้ปรับตัวขึ้นมาแรงเมื่อศุกร์ที่ผ่านมา ซึ่งนักวิเคราะห์หลักทรัพย์ฯก็ได้ออกบทวิเคราะห์ไปแล้ว แต่เรื่องดังกล่าวนับว่าเป็นเรื่อง sensitive จึงไม่สามารถให้ข้อมูลได้มากนัก
ด้านราคาหุ้น BJC ดีดตัวขึ้น 6.21% เมื่อวันศุกร์ หลังจากที่ผลการลงประชามติของสหราชอาณาจักรออกมาต้องการที่จะถอนตัวออกจากสหภาพยุโรป (อียู) ทำให้ตลาดคาดว่าเศรษฐกิจของอังกฤษและสหภาพยุโรปจะอ่อนแอลง ซึ่งกระทบต่อค่าเงินปอนด์และยูโรให้อ่อนค่าลงไปด้วย ซึ่งนักวิเคราะห์ฯมองว่าบริษัทจดทะเบียน (บจ.) ของไทยที่มีภาระหนี้สกุลยูโรจำนวนมากจะได้รับประโยชน์จากกรณีดังกล่าว ซึ่งรวมถึง BJC ด้วย โดยราคาหุ้น BJC ล่าสุดเช้านี้อยู่ที่ 42.25 บาท ราคาไม่เปลี่ยนแปลงจากวันก่อน           